
Imam jedno pitanje vezano za konvertiranje u ***[islam](https://pitajucene.com/search/islam/questions/ "Pretraži pitanja o Islamu")***. Želim konvertirati u islam. Sada sam evanđelističke vjere i živim u Njemačkoj gdje sam i krštena, da li se moram i pismeno odreći svoje “stare” vjere? Da li tu postoje neka pravila? Unaprijed se zahvaljujem.


* 
* 
* 
* 
* 
* 
* 

 
Ako prihvatim Islam da li se moram i pismeno odreći svoje “stare” vjere? Da li tu postoje neka pravila?

Hvala i zahvala pripadaju Uzvišenom Allahu. Da bi neko prihvatio ***[islam](https://pitajucene.com/search/islam/questions/ "Pretraži pitanja o Islamu")***, nije preduvjet da upozna cijelo učenje islama, pošto je islam more znanja. Čovjek treba da prihvati islam, kao prvi korak, a zatim da ga proučava i da u sebi upotpuni i razvije uvjerenost i zadovoljstvo u izvršavanju ostalih vjerskih dužnosti. Za početak je dovoljno da posjeduješ ***[vjerovanje](https://pitajucene.com/search/vjerova/questions/ "Pretraži pitanja o vjerovanju")*** u šest imanskih uvjeta: vjerovanje u Allaha, Allahove meleke, Allahove knjige, Allahove Poslanike, u ***[Sudnji](https://pitajucene.com/search/sudnj/questions/ "Pretraži pitanja o Sudnjem danu")*** dan i da se zbiva i dešava Allahovom voljom i određenjem.


Nakon toga slijedi prihvatanje pet islamskih uvjeta: svjedočenje da nema drugog boga osim Allaha i da je Muhammed posljednji Božiji ***[poslanik](https://pitajucene.com/search/poslanik/questions/ "Pretraži pitanja o poslanicima")***, klanjanje pet dnevnih namaza, ***[post](https://pitajucene.com/search/post/questions/ "Pretraži pitanja o postu")*** mjeseca ***[ramazana](https://pitajucene.com/search/ramaza/questions/ "Pretraži pitanja o ramazanu")***, izdvajanje zekata, i obaviti hadž (ako budeš u mogućnosti). Znaj da ***[znanje](https://pitajucene.com/search/znanj/questions/ "Pretraži pitanja o znanju")*** i čvrsto ubjeđenje dolaze postepeno i da se stepen vjerovanja povećava izvršavanjem propisanih naredbi i činjenjem što većeg broja dobrih djela. Potpuno sam uvjeren da, nakon što prihvatiš islam, iskreno u Allaha povjeruješ i počneš činiti dobra djela, da će ti Allah podariti snage, čvrstine, odvažnosti i nepokolebljivo uvjerenje. Uz pomoć tih osobina, bit ćeš u stanju suprotstaviti se svim izazovima i uspješno ih riješiti.


Nisi dužna oficijelno se odricati svoje stare vjere na papiru, ali u srcu i djelima obavezno trebaš. Treba istaći da je osobi koja prihvati islam i koja se plaši da joj zbog toga mogu biti naneseni teški udarci, dozvoljeno da prikrije svoj islam. Praktikovanje ibadeta u tom slučaju krila bi od pogleda ljudi u svom okruženju. Na taj način sigurno će naići na poteškoće na Allahovom putu koji vodi spasu od džehennemske vatre, ali iskreni vjernik mudrošću ih može prevazići.


Žarko želimo da uspiješ u svome naumu i spremni smo da ti pomognemo u budućnosti, na bilo koji način i u bilo kojem pitanju. Molim Uzvišenoga Allaha da te izvede na pravi put, i da ti olakša! Amin! A Allah najbolje zna!


***[Jasmin Đanan](https://pitajucene.com/search/Jasmin+%C4%90anan/answers/ "Pretraži odgovore od prof. Jasmin Đanan")***, prof.


